Crowded House
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Crowded House er ei australsk popgruppe som hadde størst suksess i årene mellom 1987 og 1993. De er kjent for sin fengende, sofistikerte, Beatles-inspirerte popmusikk og vittige, gode tekster.
Gruppa ble dannet i Melbourne i 1985 av vokalisten, gitaristen og låtskriveren Neil Finn (født 1958), trommeslageren Paul Hester (1959–2005) og den australske bassisten Nick Seymour (født 1958). Neil Finn og Hester hadde begge spilt i det newzealandske bandet Split Enz sammen med førstnevntes bror Tim Finn. Navnet stammer fra da de bodde trangt i Los Angeles.Debutalbumet Crowded House ble kritikerrost i 1986 og en salgssuksess året etter, da Don't Dream It's Over (også en stor hit i Norge) og Something So Strong nådde Topp 10 i USA. Det mørkere oppfølgeralbumet Temple Of Low Men floppet.Tim Finn (født 1952) ble medlem foran det velproduserte, sommerlige albumet Woodface, som ble en enorm suksess i Europa og avfødte hitene Fall At Your Feet, Weather With You, Four Seasons In One Day og It's Only Natural. Tim Finn ble erstattet av keyboardisten Mark Hart (født 1953 i USA) foran Together Alone (1993), som inneholder hitene Distant Sun og Locked Out.Mangel på inspirasjon gjorde at Neil Finn oppløste Crowded House etter en siste hitsingle, Instinct, og en avskjedskonsert i 1996. Han lagde deretter tre soloalbum og to album med broren Tim. Men etter at Hester begikk selvmord i 2005, gjendannet han Crowded House sammen med Seymour, Hart og Matt Sherrod (trommer) og ga ut albumene Time On Earth i 2007 og Intriguer i 2010. Bandet tok seg en ny pause i 2011, men turnerte igjen i 2016 og 2019.På Dreams Are Waiting (2021) besto Crowded House av Neil Finn, hans sønner Liam Finn (gitar) og Elroy Finn (trommer), Nick Seymour (bass) og Mitchell Froom (keyboard). Les mer i Store norske leksikon popmusikk musikk i Australia Eksterne lenker Crowded House